גוסטבו בוקולי

גוסטבו בוקולי (בפורטוגזית: Gustavo Boccoli; נולד ב-16 בפברואר 1978) הוא כדורגלן עבר ברזילאי אשר התאזרח בישראל ושיחק בעמדת הקשר.

 קריירת מועדונים 

גוסטבו נולד וגדל בסאו פאולו שבברזיל, למשפחה נוצרית. החל לשחק כדורגל אולמות בילדותו ובנעוריו שיחק במספר קבוצות קטרגל אזוריות בברזיל. ב-1998 החל לשחק כדורגל. קבוצת ברשה מליגת המשנה באיטליה רצתה בשירותיו בעונת 1999/2000. בוקולי הגיע לאיטליה, אולם נאלץ להמתין כשישה חודשים, במהלכם התאמן ולא שיחק, כיוון שמכסת הזרים בברשה הייתה מלאה. בתום המתנה מייאשת שב למולדתו, לקבוצת פראנה המשחקת בליגת המשנה בדרום ברזיל.

בשנת 2001 הובא על ידי סוכנו לישראל, למבחנים במכבי פתח-תקווה. מאמן הקבוצה, אלי אוחנה, לא התרשם מבוקולי, ולא צרפו לקבוצה. בעונת 2001/2002 עבר בוקולי לשחק בקבוצת ליגת המשנה הפועל רמת-גן, והיה בין המצטיינים. בעונה שלאחר מכן עבר להכח רמת גן, ובמהלך העונה עבר לקבוצת מכבי אחי נצרת וסייע לה להעפיל בתום העונה לליגת העל. בעונה שלאחר מכן נבחר בוקולי לשחקן הזר המצטיין בליגת העל, אך לא הצליח לסייע לקבוצתו להינצל מירידה לליגת המשנה.

בתום העונה טענה קבוצת מכבי תל אביב שהחתימה את בוקולי על חוזה. לבסוף חתם על חוזה במשרדו של יעקב שחר, בעליה של מכבי חיפה. בחיפה החליף בוקולי את ג'ובאני רוסו בתפקיד הקשר הימני והצטיין בתפקיד זה. בעונת 2005/2006 נבחר בוקולי לכדורגלן העונה על ידי כדורגלני ליגת העל במשאל המסורתי שארגן עיתון מעריב. באותה עונה כבש 12 שערים ובישל עשרה.

לזכותו ארבע אליפויות, בהן זכה במדי מכבי חיפה בעונות 2004/2005, 2005/2006, 2008/2009 ו-2010/2011. כמו כן הוא זכה פעמיים בגביע הטוטו (2005/2006 ו-2007/2008).

ב-24 ביוני 2015 הודיע על פרישה ממשחק פעיל ככדורגלן.

 סגנון משחק 

בוקולי שיחק במרבית הקריירה שלו כקשר ימני. הוא הרבה לרוץ באגף הימני, והיה בעל יכולת כדרור וטכניקה טובות וכושר גופני גבוה. לבוקולי בעיטות חזקות מטווח ארוך והוא כבש מספר רב של שערים בבעיטות מחוץ לרחבה. כמו כן, הצטיין בסחיטת עבירות, עדות לקושי הרב שהוא מציב לשחקנים השומרים אותו.

בעונותיו האחרונות כשחקן שיחק בוקולי כקשר אחורי וקשר מרכזי במכבי חיפה. בתפקיד זה הצטיין ברוח הלחימה ובמוטיבציה שלו, שבאה לידי ביטוי בחילוצי כדור ולחץ על קשרי הקבוצה היריבה.

 מחוץ למגרש 

אחרי פרישתו ממשחק כדורגל, מונה בוקולי לסקאוט במכבי חיפה. הוא הביא מספר שחקנים זרים, כשהבולט שבהם הוא גארי קגלמאכר.

בוקולי דובר גם עברית. בעבר, הגיש פינת בישול שבועית בתוכנית הרדיו "בני ברדיו" של בני בשן בגלי צה"ל.

בוקולי מאמן בהתנדבות פעמיים בשבוע את קבוצת הילדים של מכבי אחי נצרת.
 התאזרחות כישראלי 
בפברואר 2006 כאזרח זר ברזילאי ושחקן זר המשחק בליגת העל הישראלית, הגיש בקשת התאזרחות למשרד הפנים. הבקשה נדחתה, ולאחר שהגיש בקשה נוספת, קיבל ב-17 בינואר 2008 מעמד תושב ארעי בלבד. בוקולי הגיש בקשה שלישית להתאזרח בפברואר 2009, אך בקשה זו נדחתה גם היא. ב-7 ביולי 2013 שודרג מעמדו אך למעמד של תושב קבע בלבד, כמו גם לאשתו ג'וזי ולבנו גבי, שהתגוררו עמו בחיפה. לבסוף ב-7 בדצמבר 2013 שר הפנים גדעון סער אישר את התאזרחות שלושתם, ובוקולי התאזרח כישראלי.

מתגורר בנוף הגליל.

 סטטיסטיקה 
 עונה קבוצה שערים בישולים תארים 1999/2000 ברשה, איטליה 0 0 - 2000/2001 פראנה, ברזיל לא ידוע לא ידוע''' - 2001/2002 הפועל רמת גן 9 4 - 2002/2003 הפועל רמת גן 6 7 - 2003/2004 מכבי אחי נצרת 12 9 - 2004/2005 מכבי חיפה 10 7 אליפות 2005/2006 מכבי חיפה 12 10 אליפות, גביע הטוטו, כדורגלן העונה בישראל 2006/2007 מכבי חיפה 3 4 שמינית גמר גביע אופ"א2007/2008 מכבי חיפה42גביע הטוטו2008/2009 מכבי חיפה46אליפות2009/2010 מכבי חיפה03שלב הבתים של ליגת האלופות2010/2011 מכבי חיפה14אליפות2011/2012 מכבי חיפה01 -2012/2013 מכבי חיפה01 -2013/2014 מכבי חיפה10 -2014/2015 מכבי חיפה00 -

 תארים 
מכבי חיפה
 אליפות (4): 2004/2005, 2005/2006, 2008/2009, 2010/2011
 גביע הטוטו (2): 2005/2006, 2007/2008

תארים אישיים
 כדורגלן העונה בישראל: 2005/2006

 קישורים חיצוניים 

 עמוד השחקן באתר הרשמי של מכבי חיפה


הערות שוליים

קטגוריה:כדורגלנים ברזילאים
קטגוריה:כדורגלנים ישראלים
קטגוריה:קשרי כדורגל ברזילאים
קטגוריה:קשרי כדורגל ישראלים
קטגוריה:סאו פאולו: כדורגלנים
קטגוריה:כדורגלני ברשה
קטגוריה:כדורגלני מכבי חיפה
קטגוריה:כדורגלני מכבי אחי נצרת
קטגוריה:כדורגלני הכח רמת גן
קטגוריה:כדורגלני הפועל רמת גן
קטגוריה:כדורגלנים זרים בישראל
קטגוריה:מכבי חיפה: בעלי תפקידים
קטגוריה:ישראלים ילידי ברזיל
קטגוריה:ברזילאים ממוצא איטלקי
קטגוריה:עולים בשנות ה-2010
קטגוריה:נוצרים ישראלים
קטגוריה:עולים לא-יהודים
קטגוריה:נוף הגליל: אישים
קטגוריה:ברזילאים שנולדו ב-1978
קטגוריה:ישראלים שנולדו ב-1978